|  |  |
| --- | --- |
| Hajdúszoboszlói Polgármesteri HivatalEgészségügyi, Szociális Iroda4200 Hajdúszoboszló, Hősök tere 1.www.hajduszoboszlo.eu | **12.** …………………………sorszám |
| Ügyiratszám: HSZ/11126/2023A 2023. május 25-iképviselő-testületi ülésjegyzőkönyvének melléklete | Ügyintéző: | Dede Erika egészségügyi, szociális irodavezetőBárdos Ilona gazdasági irodavezető |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | Szociális és Egészségügyi BizottságPénzügyi és Gazdasági Bizottság |
| Döntés jellege:  | Egyszerű többség |

**BESZÁMOLÓ**

**a Hajdúszoboszlói Gazdasági Szolgáltató Intézmény végzett szakmai, - kiemelten a gyermekétkeztetési feladatok 2022. évi ellátásáról - tevékenységéről**

**Tisztelt Képviselő-testület!**

**Tisztelt Bizottságok!**

Jogszabályi kötelezettségünknek eleget téve az intézményvezető évente egy alkalommal beszámol az intézményben folyó szakmai munka eredményességéről, a szakmai program végrehajtásáról, a gazdálkodásáról és hatékonyságáról, a gyermekek védelméről és a gyámügyi igazgatásról szóló 1997. évi XXXI. törvény 104. §-ának (1) bekezdésének e) pontjának értelmében.

Az előterjesztés melléklete a 2022. évi átfogó beszámoló, melynek kiemelt része a gyermekétkeztetési feladatok múlt évi ellátása. Hajdúszoboszló város közétkeztetési és szociális étkeztetési feladatait 6 saját főzőkonyhával és vásárolt élelmezés útján biztosítja. A beszámoló részletes, megfelelő adattartalommal rendelkezik, a jogszabályi kötelezettség minden tartalmi elemét kifejtette az Intézményvezető Asszony. A beszámolóban részletezett fontosabb mutatószámokat szemléletes ábrák megjelenítésével, az előző évekkel történő összehasonlítással, mely teljes képet ad az elmúlt években történt változások értékelésében.

Az intézmény túlnyomó részt, 91%-ban közétkeztetési és szociális étkeztetési feladatokat lát el.

A gyermekétkeztetés vonatkozásában a térítési díj emelkedése - fenntartói döntés alapján - 2022. augusztus 01.-vel került alkalmazásra, az emelés mértéke átlagosan 25 %. A beszámoló 15. oldalán találhatjuk az emelkedések részletes indoklását. A pandémiás évek után ez az első év, amikor teljes „üzemmódban” működtek a főzőkonyhák, az oktatási nevelési intézmények, így jelentősen nőttek az előző évekhez képest az adagszámok.

A szünidei étkeztetést a tavaszi és a nyári szünetben a Szép Ernő Kollégiumból és a Pávai Vajna Ferenc Általános Iskolából biztosította az intézmény az arra jogosultaknak, míg a téli szünetben (energia megtakarítás érdekében) az Óvoda konyha biztosította a szünidei étkeztetést.

A nyári napközis táborba az Óvoda konyha készítette el a gyermekek ebédjét, összesen 2329 adag formájában.

A jogszabály szerint, orvosi szakvéleménnyel igazolt speciális étkeztetést is biztosít az intézmény, vásárolt élelmezés útján. A speciális ételek Debrecenből a Klinika konyhájáról saját gépjárművel kerül kiszállításra. Jelenleg 9 fő óvodás korú és 1 fő iskolás korú veszi igénybe. A gyermekétkeztetés feladat finanszírozás mutatói a beszámoló 12. oldalán jól látható, a bevételek és a kiadások emelkedése egyaránt.

A város második legnagyobb főzőkonyhája a Gönczy Pál utca 15. szám alatti Szép Ernő Középiskolai Kollégium konyhája, ahol 2 műszakban történik a főzés, mivel erről a konyháról oldja meg a város a szociális étkeztetést. A konyha működési engedélye 700 adagról szól, naponta jelenleg max. 600 adag készül. A fogyasztók körében rendszeresen végeznek elégedettségi felmérést kérdőívek segítségével, mely értékelését a beszámoló 24-25. oldalán látjuk. A megkérdezettek 60%-a elégedett, 30%-a közepesen elégedett az étkeztetéssel.

Bárdos Lajos Általános Iskolában az ebédlő felújítása, míg a Thököly Imre Két Tanítási Nyelvű Általános Iskolában a főzőtér és kiszolgáló tér víz zárása és újra csempézése történt meg önkormányzati felújítási keretből. A bölcsőde konyhájának bővítése és felújítása pályázati keretből történt.

Az intézmény konyháit rendszeresen ellenőrzik a belső ellenőreink és a külső hatóságok, a Hajdú-Bihar Vármegyei Kormányhivatal Élelmiszerlánc Biztonsági Főosztálya tartott hatósági ellenőrzést két főzőkonyhán és a tálalókonyhán, az ellenőrzés során nem találtak hiányosságot.

Az intézmény összes dolgozójának, a múlt évben végzett munkáját az Intézményvezető Asszony, a polgármesteri hivatal és az önkormányzat az ellátottak nevében megköszöni.

**Kérem a Tisztelt Képviselő-testületet, hogy az előterjesztést megtárgyalni, és elfogadni szíveskedjen.**

**Határozati javaslat:**

***Hajdúszoboszló Város Önkormányzat Képviselő-testületének …/2023. (V.25.) számú határozata***

Hajdúszoboszló Város Önkormányzatának Képviselő-testülete a Hajdúszoboszlói Gazdasági Szolgáltató Intézmény 2022. évben végzett szakmai tevékenységéről, a gyermekek védelméről és a gyámügyi igazgatásról szóló 1997. évi XXXI. törvény 104. §-ának (1) bekezdésének e) pontjának megfelelően - kiemelten a gyermekétkeztetési feladatok ellátásáról - szóló beszámolóját elfogadja.

Határidő: azonnal

Felelős: jegyző/irodavezetők

Hajdúszoboszló, 2022. május 15.

Tisztelettel

 **Dede Erika**

 *irodavezető*